BEM ลั่น! พร้อมประมูล “สายสีส้ม” รอบใหม่ คาดรู้ผลชนะปลายปี 64
BEM ลั่น! พร้อมประมูล “สายสีส้ม” รอบใหม่ คาดรู้ผลชนะปลายปี 64
28 เม.ย. 2564

นายพงษ์สฤษดิ์ ตันติสุวณิชย์กุล กรรมการบริหาร บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดเผยว่า บริษัทเตรียมความพร้อมไว้เต็มที่ทั้งแหล่งเงินทุน บุคคลากร ข้อเสนอที่ดีที่สุด ในการเข้าประมูลโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) มูลค่าโครงการ 1.27 แสนล้านบาท ที่คาดว่าการรถไฟฟ้าแห่งประเทศไทย (รฟม.) จะเปิดประมูลครั้งใหม่ภายในไตรมาส 2/64 เพราะเนื่องจากสถานการณ์การระบาดโควิด-19 ยังมีต่อเนื่อง และคาดว่าปลายปี 64 น่าจะทราบผลการประมูล
“คิดว่าในส่วนของบริษัทเตรียมความพร้อมไว้เต็มที่ โดยที่โครงการรถไฟฟ้าสายสีส้มล่าช้าออกไป เพราะจากโควิด แต่ดหลังหมดโควิเชื่อว่ารัฐบาลจะเร่งการประมูลเพราะรัฐบาลต้องการเร่งกระตุ้นเศรษฐกิจ และโครงการรถไฟฟ้าสายสีส้มเป็นโครงการสำคัญ ทำให้เกิดการลงทุน การให้บริการ การทำธุรกิจอสังหาริมทรัพย์ที่รายล้อมโครงการ” กรรมการบริหาร ชี้แจงในที่ประชุมผู้ถือหุ้น BEM วันนี้
อนึ่ง รฟม.ได้ยกเลิกการประมูลโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) เมื่อ 3 ก.พ.64 หลังจากที่ กลุ่ม บมจ.บีทีเอส กรุ๊ป โฮลดิ้งส์  (BTS) ยื่นฟ้องศาลปกครอง โดย รฟม.ให้เหตุผลว่าการเปิดประมูลใหม่จะช่วยให้การดำเนินโครงการทำได้เร็วกว่าการรอคำสั่งศาลจนถึงที่สุดที่คาดว่าจะใช้เวลา 1 ปี
ต่อมา รฟม.ได้เปิดรับฟังรับฟังความคิดเห็นของภาคเอกชนประกอบการพิจารณาจัดทำร่างประกาศเชิญชวน ร่างเอกสาร RFP และร่างสัญญาร่วมลงทุน ตั้งแต่วันที่ 2-16 มี.ค. และให้เอกชนยื่นเอกสารแสดงความคิดเห็นในวันที่ 19-20 มี.ค. และ รฟม.คาดว่าจะเปิดประมูลรอบใหม่ในเดือน เม.ย.นี้ แต่ขณะนี้ก็ยังไม่มีความคืบหน้าแต่อย่างใด
ทั้งนี้ โครงการรถไฟฟ้าสายสีส้ม ช่วงบางขุนนนท์  มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมฯ  มีนบุรี (สุวินทวงศ์)) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก (ช่วงบางขุนนนท์  ศูนย์วัฒนธรรมแห่งประเทศไทย) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย)